Document ID: 32015D0362

DEĊIŻJONI TAL-KUNSILL (UE) 2015/362
tat-2 ta' Marzu 2015
li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex jiġi estiż l-kamp ta' applikazzjoni tad-WTO u jippermetti l-espansjoni tal-Att għal Irkupru Ekonomiku tal-Baċir tal-Karibew tal-Istati Uniti (CBERA)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-paragrafi 3 u 4 tal-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim WTO”) jistabbilixxu l-proċeduri għall-eżenzjonijiet rigward il-Ftehimiet Multilaterali dwar il-Kummerċ fl-Anness 1 A jew 1B jew 1C tal-Ftehim WTO u l-annessi tagħhom.
(2)
L-Istati Uniti kienu mogħtija eżenzjoni mill-obbligi skont il-paragrafu 1 tal-Artikolu I tal-Ftehim Ġenerali dwar it-Tariffi u l-Kummerċ 1994 (“GATT 1994”) fil-15 ta' Frar 1985 għall-perijodu mill-1 ta' Jannar 1984 sat-30 ta' Settembru 1995. Fil-15 ta' Novembru 1995 l-Istati Uniti ngħataw tiġdid ta' dik l-eżenzjoni sat-30 ta' Settembru 2005 u, għal darb'oħra, fid-29 ta' Mejju 2009 sal-31 ta' Diċembru 2014, sa fejn neċessarju biex l-Istati Uniti jitħallew jipprovdu trattament mingħajr dazju għall-importazzjonijiet ta' prodotti eliġibbli li joriġinaw fil-pajjiżi u t-territorji benefiċjarji tal-Amerika Ċentrali u tal-Karibew (“pajjiżi benefiċjarji”) magħżula skont id-dispożizzjonijiet tal-Att dwar l-Irkupru Ekonomiku tal-Baċir tal-Karibew tal-1983 kif emendat permezz tal-Att għal Irkupru Ekonomiku tal-Baċir tal-Karibew tal-1990 u l-Att ta' Sħubija Kummerċjali tal-Baċir tal-Istati Uniti-Karibew, l-Opportunità Emisferika tal-Haiti permezz tal-Att dwar is-Sħubija ta' Inkoraġġiment tal-2006, l-Opportunità Emisferika tal-Ħaiti permezz tal-Att dwar l-Isħubija ta' Inkoraġġiment tal-2008 (“eżenzjoni eżistenti”).
(3)
Skont il-paragrafu 3 tal-Artikolu IX tal-Ftehim WTO, l-Istati Uniti bagħtu talba għat-tiġdid tal-eżenzjoni eżistenti sal-31 ta' Diċembru 2019 u biex jiġi estiż l-kamp ta' applikazzjoni tal-eżenzjoni eżistenti mill-obbligi skont il-paragrafu 1 tal-Artikolu I tal- GATT 1994, sa fejn hu neċessarju li jkun permissibbli li l-Istati Uniti jipprovdu trattament mingħajr dazju għal prodotti eliġibbli li joriġinaw mill-pajjiżi benefiċjarji magħżula skont id-dispożizzjonijiet tal-Att dwar l-Irkupru Ekonomiku tal-Baċir tal-Karibew tal-1983 kif emendat permezz tal-Att ta' Espansjoni dwar l-Irkupru Ekonomiku tal-Baċir tal-Karibew tal-1990 u permezz tal-Att ta' Sħubija Kummerċjali tal-Baċir bejn l-Istati Uniti u l-Karibew, l-Opportunità Emisferika tal-Haiti permezz tal-Att dwar is-Sħubija ta' Inkoraġġiment tal-2006, l-Opportunità Emisferika tal-Ħaiti permezz tal-Att dwar is-Sħubija ta' Inkoraġġiment tal-2008, u l-Att tal-Programm għal Titjib Ekonomiku ta' Ħaiti tal-2010.
(4)
L-għoti skont it-talba tal-Istati Uniti ta' eżenzjoni tad-WTO ma għandhiex taffettwa negattivament la l-ekonomija tal-Unjoni u lanqas ir-relazzjonijiet kummerċjali mal-benefiċjarji tal-eżenzjoni. Barra minn hekk, l-Unjoni tappoġġa b'mod ġenerali l-azzjonijiet għall-ġlieda kontra l-faqar u tippromwovi stabbiltà f'pajjiżi tal-benefiċjarji.
(5)
Għaldaqstant, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kunsill Ġenerali tad-WTO biex tkun appoġġjata t-talba għal eżenzjoni mill-Istati Uniti,
ADOTTA DIN ID-DEĊIŻJONI:
Artikolu 1
Il-pożizzjoni li trid tittieħed f'isem l-Unjoni fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa t-talba tal-Istati Uniti biex ikunu eżentati mill-obbligi taħt il-paragrafu 1 tal-Artikolu I tal-Ftehim Ġenerali dwar it-Tariffi u l-Kummerċ 1994 mill-1 ta' Jannar 2015 sal-31 ta' Diċembru 2019 skont it-termini tat-talba għal eżenzjoni mill-Istati Uniti.
Din il-pożizzjoni għandha tiġi espressa mill-Kummissjoni.
Artikolu 2
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-2 ta' Marzu 2015.

Labels: 13
3
19
18